Хәерле көн хөрмәтле Айдар Фаслахович, мөхтәрәм кунаклар, хөрмәтле авылдашлар!

Бикбау җирле үзидарәсе территориясендә 3 авыл урнашан: Бикбау, Куян, Ахматовка. Территория 3989 га җирне биләп тора. Шуларның 2860 га ры чәчүлек басу , 179 га ры көтүлек һәм 183га ры болынлыклар. Җирлектә барлыгы 373 хуҗалык, шул исәптән Бикбауда 333(бүгенге көндә 214 ендә кеше яши), Куянда 30(20), Ахматовкада 13(7) хуҗалык исәпләнә. Шушы хуҗалыкларда 572 кеше пропискада. Аерып күрсәтсәк Бикбауда 506 кеше пропискада, 321 кеше яши, Куянда 36(30), Ахматовкада 30(11) кеше.

Соңгы 3 еллык динамикага күз салсак

|  |  |  |  |  |
| --- | --- | --- | --- | --- |
|  | Бикбау | Куян | Ахматовка | % |
| 2011 | 560 | 47 | 31 |  |
| 2012 | 550 | 43 | 30 |  |
| 2013 | 544 | 41 | 32 |  |

кими

2014 елда җирлектә 1 бала туган, 18 кеше үлгән.

Соңгы 3 еллык динамикага күз салсак

|  |  |  |  |  |
| --- | --- | --- | --- | --- |
|  | Бикбау | Куян | Ахматовка | % |
| 2011 | 0/12 | 0/3 | 0/1 |  |
| 2012 | 2/8 | 0/1 | 0/0 |  |
| 2013 | 1/17 | 0/2 | 0,0 |  |

14 кеше бүгенге көндә төрле җирләрдә йөреп эшлиләр. Авылның төрле тармакларына хезмәт күрсәтүче оешмаларда 23 (Бикбауда 18, Куянда 4, Ахматовкада 1) кеше хезмәт куя. 38 кеше эш яшендә булып та эшсезләр. Ә 160 кеше авылда пропискада, үзләре бүгенге көндә шәһәрләрдә яшиләр һәм эшлиләр.

Авылның 71 % пенсионерлар (уртача яше-63,3) булса да авыл әле яши. Халык үз көнен үзе күрә, мал асрый, кош-корт үстерә, йорт яны участокларына бәрәңге, чөгендер утырта, печән чәчә. Бикбау авыл җирлеге буенча 307 баш мөгезле эре терлек, шул исәптән 138 савым сыеры, иярченнәр169, 420 баш сарык, 27 баш ат асрала.

|  |  |  |  |
| --- | --- | --- | --- |
|  | | Всего | % |
| 2011 | сыер | 206 |  |
| иярчен | 186 |  |
| сарык | 496 |  |
| ат | 33 |  |
| 2012 | сыер | 180 |  |
| иярчен | 172 |  |
| сарык | 432 |  |
| ат | 33 |  |
| 2013 | сыер | 164 |  |
| иярчен | 211 |  |
| сарык | 428 |  |
| ат | 25 |  |

Үзләренең шәхси хуҗалыкларында Сафин Роберт 10 баш мал (4 савым сыеры, 4 иярчен, 14 баш сарык, 2 ат), Мәрдәмшин Фәсләх 10 баш мал (4 савым сыеры, 4 иярчен, 2 бозау, 18 баш сарык), Гайнетдинов Нурлыбаян 9 баш мал (3савым сыеры, 2 иярчен, 3 бозау, 1 ат, Нуриев Мөҗәһит 7 баш мал (3 савым сыеры, 1 иярчен, 2 бозау, 1 ат) , Фазылов Рәүф 6 баш мал 4 савым сыеры, 2 иярчен, Зәйнуллин Хәмәтнәби баш мал 3 савым сыеры, 2 иярчен, Миннегалиев Рәшит 6 баш мал (4 савым сыеры, 2 иярчен) асрыйлар.

Җәйлектә малларны Бикбауда 2 урында, Куян һәм Ахматовка авылларында 1 көтү итеп чират буенча көтү оештырылган. Бу урында минем 1 һәм 2 бригада халкына, 3 бригаданың кайбер шәхси хуҗалыкларына мөрәҗәгать итәсем килә.

Шәхси хуҗалыкларда асралган сарыкларыгызны көтүгә чыгаруны, күп кисәтүләргә дә карамастан, оештырып бетерә алмадыгыз. Иртә яздан ике очта да чират буенча сарык көтүен көтүне оештырырга кирәк. Беркем дә иясез сарыгын авыл урамында, басуда йөртергә тиеш түгел. Басуда кемнәрнеңдер малы таптасын өчен иген дә чәчмиләр, печән дә үстермиләр.

Авыл халкы җәй көне болыннан үзенә җитәрлек печәнне үз көче белән чабып өеп куйды. Җәмилов Ралиф, Миннегалиев Рәшит, Хәертдинов Флүр, Кәримов Ришат, Асадуллин Фәндүс, Закиров Илгиз үз транспортлары белән халыкның печәнен чабу, рулонга кысу, алып кайтуда шәхси хуҗалыкларга ярдәм иттеләр. Мал асрау өчен һәр хуҗалык үзенә җитәрлек күләмдә фураж сатып алды.

Бүгенге көндә Ык елгасы аша кибәннәрне ташу эше бара. Җәмилов Ралиф, Хәертдинов Флүр, Нуриев Имамзөфәр, Арсланов Васил үз тракторлары белән халыкның печәнен ташыйлар.

Халыкка үзеннән арткан продукцияне сату мөмкинлеге дә тудырылган. Бүген сөт җыю буенча бернинди проблема да юк. Шәхси сектордан сөт җыючы Тәнзилә апа һәм Хәсән абый Муллагалиевләр һәр көн килеп сөтләрне җыеп китәләр, акчасын да айныкын айга вакытында түләп баралар. 2014 елда Бикбау һәм Куян авылларыннан 192 тонна сөт җыелды. Декабрь ае өчен 1 литр сөтнең бәясе 15сум 30 тиен белән расчет ясалды.

Авыл җирлегендә 1 мәдәният йорты, 1 клуб, 2 китапханә, 2 ФАП , почта бүлекчәсе, 3 кибет бар.

2014 елда 1 генә укучы бала калу сәбәпле, башлангыч мәктәпне ябып куйдылар. “Р.Х.Каһиров исемендәге Аю төп гомуми белем бирү ” мәктәбенә 6 бала йөреп укый. Автобус шоферы Илгиз Закиров өч авылдан балаларны җыеп, нинди генә һава торышы булуына карамастан, балаларны мәктәпкә йөртә. Ата-аналарның, Садовая урамында яшәүчеләрнең узган елгы сорауларын канәгатләндереп, 2015 елда әлеге урамның 400 м аралыгына таш җәю планда каралган. Шулай ук Куян авылыннан йөреп укучы балаларның ата-аналары үтенечен дә үтисе бар. Пычрак вакытларда ата-аналар балаларны үз транспортлары белән олы юлга (асфальтка) кадәр чыгарып, автобуска утыртып җибәрәләр. Куян авылына кадәр булган юлга да таш җәелсә бик яхшы булыр иде.

Бикбаудагы мәдәният йорты һәм Куян клубы да бүгенге көндә яхшы гына эшләп киләләр, бәйрәмнәрдә төрле чаралар, яшьләр арасында бәйгеләр үткәрәләр. Мәдәният йорты капиталь ремонт ясауга мохтаҗ булып кала бирә.

Җирлектә 2 фельдшер–акушерлык пункты бар. Бикбауда урнашкан пунктка капиталь ремонт ясалды, ягьни канализация үткәрелде, электр үткәргечләре алыштырылды. Ләкин бүгенге көндә пунктта бик салкын. Бина гомуми җылыткычтан җылытылса да, пунктта торбалар бик нәзек булу сәбәпле, бүлмәгә җылы җитми. Җитәкчеләре Галиева Гөлфинә һәм Гилмуллина Вәзирә, Хамаева Вәсимә стажлы, үз эшләрен яхшы белүче медработниклар. Ә авыруларны район хастаханәсенә алып баруда аларга үзенең шәхси машинасы белән Галиев Рифкать, Гилмуллин Рафил һәрвакыт ярдәм итеп торалар. Бу егетләребезгә авыл халкы исеменнән бик күп рәхмәт әйтәсе килә.

2 китапханәдә дә шулай ук эш бара, Нуруллина Әлфия һәм Нигматуллина Җәмилә китап укучылар белән төрле чаралар уздыралар.

Бикбау почта бүлекчәсендә 1 җитәкче Гилметдинова Факыя, 2 хат ташучы Газетдинова Вәсимә, Асадуллина Гөлфинә эшли. Авыл халкы аларның эшеннән канәгать. Бүлекчәдә электр, газ, телефон хезмәтләренә түләү белән бергә һәртөрле кредитларны, штрафларны түләү мөмкинлеге дә бар. Шулай ук ак барс терминалы эшли. Пластик карталары булган кешеләр файдалана алалар.

Бикбау авылында 2, Куян авылында 1 социаль яклау үзәге хезмәткәре 9 өлкән кешегә хезмәт күрсәтә. Эшләрен күңел биреп, тырышып башкаралар. Шулай ук алар авыл җирлеге уздырган чараларның да актив катнашучылары. Башка бюджет өлкәсендә эшләүче хезмәткәрләр дә, үзләренең төп вазыйфаларыннан тыш, оештырылган чараларда актив катнашалар. Алар ярдәме белән мәдәният йорты һәм җирле үзидарә бинасы янына җиләк-җимеш агачлары утыртылды, чистарыну өмәләре, Сабантуй, Яңа ел бәйрәмнәре уздырылды. “Батырлар төбәге” мемориаль комплексын төзү барышында буяу, чистарту эшләрен башкардылар. Район һәм Яр Чаллы шәһәрләренә үткәрелгән ярминкәләрдә сату эшләрен оештыруда ярдәм иттеләр.

Авыл җирлегендә 3 кибет, 1 кафе эшли. Кибетнең берсе ПО “Минзәлә”карамагында, югары очтагы “Ләйлә” кибете шәхси эшмәкәр Гатауллина Зиләнеке, урта очтагы “Ык дулкыннары” кибете һәм “Дом охотника” кафесы ИП Вәлиевнеке. Кибетләрдә яңа ипи, яшелчә, җиләк-җимеш, көнкүреш кирәк- яраклары сатыла, халык канәгать. Куян һәм Ахматовка авылларында кибет юк. Анда атнага бер автолавка килә, шәхси эшмәкәр Зилә һәм Рифкат Гатауллиннар кирәк-яракларны алып килеп, халыкка хезмәт күрсәтәләр.

Бикбау авыл җирлеге буенча 1417,5 га пай җире рәсмиләштерелеп “Мензелинские зори” агрофермасына арендага бирелде. Пай җирләре өчен август аенда халык 2 ц исәбеннән фураж алды.

Җирлек буенча рәсмиләштерелгән пай җирләре 567, 141 кешенең җире рәсмиләштерелмәгән. Бу кешеләрнең исем–фамилияләре газетада бастырып чыгарылды, рәсмиләштереп бетерергә вакыт бирелде. Ләкин алар рәсмиләштермәделәр, шунлыктан суд аша бу җирләр авыл советы карамагына тапшырылачак.

Бикбау авыл җирлегенә кергән җирләрнең 97,21 гектары ООО ВАМИН “Минзәлә”дә.

Җир налогы план- 157900 сум, үтәлеш- 160931 сум

подоходный налог план-40000 сум, үтәлеш- 50226 сум

милек налогы план -97000 сум, үтәлеш- 105604 сум

(җир арендасы план 50000 сум, үтәлеш- 61 сум)

2014 елда “Чиста шәһәр” оешмасы Бикбау җирлегенә 208500 сумлык хезмәт күрсәтте. “Татавтодор” трасса белән беррәттән Ленин урамын да кардан чистартып тора. Бу урында Ахматовка авылында яшәүчеләрнең дә үтенечен әйтми калып булмас. Юл чистартырга килгән транспорт Куян авылы башыннан гына борылып китә, Ахматовка авылына барып тормый. Ә бит ул авылда да кешеләр яши.

Шәхси хуҗалыкларны үстерү өчен өчен Россельхозбанктан – 3 кеше 270000 сумлык, Ак барс банктан – 2 кеше 520000 сумлык, Сбербанктан – 1 кеше 300000 сумлык кредитлар алды.

Бикбау авылында Татарстан республикасының “Авылның социаль йөзен үзгәртү” федераль максатчан программасы буенча су кертү эшләре башкарылды. Су кертү эшләрен “Монолит” җаваплылыгы чикләнгән җәмгыяте башкарды. Бүгенге көнгә Зеленая, Вахитов, Садовая, Гагарин, Комсомол урамнарына торбалар сузылып беткән. Торба сузылган урамнарга су агуда бернинди дә тоткарлык юк. Бугенге көндә 100 хуҗалыкның өйләрендә су ага. Авыл халыкының күптәнге хыялы тормышка ашып бара. Өйләренә су кергән кешеләр инде кер юу, су җылыту, табак-савыт юу кебек эшләрне хәзер ял иткән арада эшләп куялар. Башняның эшләвен пенсионер Хамаев Лотфулла абый күзәтеп тора. Суга акча җыю 1 айга 1 кешегә 50 сум , 1 куб.метрга 50 сум исәбеннән оештырыла. Түләү авыл советында башкарыла.

2015 елда Ленин һәм Береговая урамыннарына 730 м озынлыкта торба сузасы бар. Бу урында тагын бер кечкенә генә проблема килеп туа. Авыл буенча Ленин урамына караган 6 тыкрык, Садовая урамына караган 1 тыкрыкта яшәүчеләр өчен үзәктән су кертү зур суммага төшәчәк. Тыкрык озынлыгын уртача 50 м итеп алганда, узган елгы калькуляция буенча (1м җир казу 350 сум) исәпләгәндә торба үткәрү генә 17500 сумга төшә. Әле өй астында аппарат белән тишеп кертү 1 метры – 1000 сум, өй эчендә су кертү өчен әйберләр комплекты – 1000 сум, су трассасын ачып турыдан –туры үзеңә су линиясен ялгау өчен – 1000 сум торганны да кушсаң, әлеге кешеләргә су кертү бик кыйммәткә төшәчәк. Ә ул тыкрыкларда гомерләрен авыл хуҗалыгы хезмәтенә багышлаган Бөек Ватан сугышы ветераны, тыл һәм хезмәт ветераннары яши. Бу проблеманың да уңай чишелеше булыр дип ышана авылдашлар.

Узган җыенда Зеленая урамында яшәүчеләр яз-көз вакытларында бу урамга, тыкрыкларга транспорт белән кереп тә, йөреп тә булмаудан зарланганнар иде. Әлеге урам халкының проблемасы өлешчә хәл ителде. 2014 елда Зеленая урамы юлының 1165 метрына таш җәелде.

Авылның тагын бер проблемасы электр баганаларында яктырткыч лампочкалар куелмауда, урамнарның карангылыгында иде. Садовая, Гагарин урамнарында җәй көне урам баганаларына 20 данә электр лампочкалары куелды. Хәзер әйтелгән урамнарда шәһәрдәге кебек. Куян, Ахматовка авылларында, Бикбауның калган урамнарында яктырткыч лампочкалар бик аз.

Сентябрьаенда районда гына түгел, республика күләмендә дә зур вакыйга булган “Батырлар төбәге” мемориаль комплексы ачылды. Бу комплекс Әфган сугышының дәһшәтен, авырлыгын һәм газапларын, кайгы-хәсрәтләрен үз җилкәләрендә татыган әфганчы егетләр хөрмәтенә, аларның ук иницативасы, тырышлыгы, хезмәте, матди ярдәме белән торгызылды.

Ул шулай ук Бөек Ватан сугышында яу кырында ятып калган 378, сугыштан исән-сау әйләнеп кайтып вафат булган 149, япь-яшь килеш Совет Армиясе сафларына китеп, Ватан алдындагы изге бурычларын үтәгәндә һәлак булган 5 авылдашыбыз һәм шулай ук кайнар нокталарда хезмәт итеп кайтып бүгенге көндә исән-сау яшәп ятучы авылдаш егетләребез хөрмәтенә дә иде.

“Батырлар төбәге” мемориаль комплексын төзүне оештырган, катнашкан егетләребезгә, матди ярдәм күрсәткән район җитәкчелегенә, үзебез сайлаган депутат Алмаз Хантимер улы Шәриповка, авылда туып-үсеп хәзерге көндә төрле җитәкче урында эшләгән һәм һәртөрле эшмәкәрлек белән шөгылләнгән барлык авылдашларга, исемнәрен аерып тормыйча, авыл халкы исеменнән тагын бер кат зур рәхмәт әйтәсем килә.

Чыгышымны йомгаклап, барыбызга да бары тик сөенеч, шатлыклар, гаилә иминлеге, тән сәламәтлеге, җан тынычлыгы, бәхетле тигез картлык, ил-көннәребезгә иминлек, тынычлык телим.